Pokiaľ ide o priame platby, nariadením (ES) 2019/288 sa zmenilo nariadenie (EÚ) č. 1307/2013 a stanovili sa v ňom pravidlá priamych platieb poľnohospodárom zo systémov podpory v rámci spoločnej poľnohospodárskej politiky (nariadenie o priamych platbách) tak, aby sa rozšírila pružnosť medzi piliermi plánovaná na kalendárne roky 2015 – 2019 aj na kalendárny rok 2020/rozpočtový rok 2021. V tomto nariadení sa stanovujú sumy, ktoré sa majú presunúť z programu rozvoja vidieka do finančného krytia priamych platieb ako percentuálny podiel sumy pridelenej na podporu financovanú z EPFRV v rozpočtovom roku 2021 na základe právnych predpisov Únie prijatých po tom, ako Rada prijme príslušné nariadenie podľa článku 312 ods. 2 ZFEÚ. Je možné, že relevantné právne predpisy Únie ešte nebudú k dispozícii v čase, keď členské štáty budú musieť oznámiť svoje rozhodnutia o presune prostriedkov. Na to, aby bolo možné uplatniť pružnosť, pokiaľ ide o presun prostriedkov z rozvoja vidieka na priame platby, je vhodné stanoviť maximálnu sumu, ktorú možno presunúť a ktorá je založená na pevne určenej sume, a nie na percentuálnom podiele. V dôsledku toho a vzhľadom na to, že suma, ktorá je k dispozícii na priame platby, má vplyv na rozhodnutia členských štátov týkajúce sa dobrovoľnej viazanej podpory oznámené v auguste 2019, členské štáty by takisto mali mať možnosť preskúmať svoje augustové rozhodnutia o dobrovoľnej viazanej podpore.

Na druhej strane budú musieť do 31. decembra 2019 alebo krátko nato oznámiť svoje presuny prostriedkov medzi piliermi, ktoré majú vplyv na ich vnútroštátne stropy priamych platieb na kalendárny rok 2020. Preto členské štáty uplatňujúce pružnosť medzi piliermi do 1. augusta 2019 (teda v čase preskúmania dobrovoľnej viazanej podpory) ešte nepoznali svoj konečný vnútroštátny strop priamych platieb na dotknutý kalendárny rok. Výsledkom môžu byť nezrovnalosti v ich rozhodnutiach o dobrovoľne viazanej podpore, ako aj nedodržanie rozpočtového stropu. Preto by členské štáty mali mať možnosť preskúmať a nahlásiť svoje rozhodnutia o dobrovoľne viazanej podpore v čase rozhodovania o pružnosti medzi piliermi, teda do konca roka 2019 alebo krátko nato. Toto druhé preskúmanie dobrovoľne viazanej podpory vzhľadom na kalendárny rok 2020 by však malo byť obmedzené do miery potrebnej na prispôsobenie sa rozhodnutiu o pružnosti medzi piliermi.

Členské štáty majú do 31. decembra 2019 oznámiť percentuálny podiel svojich prostriedkov na priame platby, ktorý navrhujú presunúť do finančného krytia rozvoja vidieka na kalendárny rok 2020 (t. j. rozpočtový rok 2021). Krátko nato budú musieť oznámiť percentuálny podiel svojich prostriedkov na rozvoj vidieka, ktorý navrhujú presunúť do finančného krytia priamych platieb na kalendárny rok 2020. Finančné krytie priamych platieb na kalendárny rok 2020 je už stanovené v nariadení (EÚ) č. 1307/2013. Je však možné, že zodpovedajúce finančné krytie rozvoja vidieka na rozpočtový rok 2021 ešte do konca roka 2019 stanovené nebude.

ktorým sa mení nariadenie (EÚ) č. 1306/2013, pokiaľ ide o finančnú disciplínu od rozpočtového roka 2021, a nariadenie (EÚ) č. 1307/2013, pokiaľ ide o pružnosť medzi piliermi vzhľadom na kalendárny rok 2020

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 43 ods. 2,

so zreteľom na návrh Európskej komisie,

po postúpení návrhu legislatívneho aktu národným parlamentom,

so zreteľom na stanovisko Európskeho hospodárskeho a sociálneho výboru,

so zreteľom na stanovisko Výboru regiónov,

so zreteľom na stanovisko Dvora audítorov,

konajúc v súlade s riadnym legislatívnym postupom,

keďže:

(1)V článku 16 nariadenia Európskeho parlamentu a Rady (EÚ) č. 1306/2013 sa stanovuje, že ročný strop výdavkov v rámci Európskeho poľnohospodárskeho záručného fondu (EPZF) tvoria maximálne sumy stanovené podľa nariadenia (EÚ, Euratom) č. 1311/2013. Podľa článku 26 nariadenia (EÚ) č. 1306/2013 sa má v prípade potreby určiť úroveň úpravy finančnej disciplíny s cieľom zabezpečiť dodržiavanie ročných stropov stanovených v nariadení (EÚ, Euratom) č. 1311/2013 na financovanie trhových výdavkov a priamych platieb na obdobie 2014 – 2020. V nariadení (EÚ) č. 1311/2013 sa nestanovujú stropy na rozpočtové roky po roku 2020. S cieľom zabezpečiť, aby sa strop financovania trhových výdavkov a priamych platieb dodržiaval aj v rozpočtových rokoch po roku 2020 je potrebné, aby sa v článku 16 a 26 nariadenia (EÚ) č. 1306/2013 odkazovalo vzhľadom na dané roky na sumy stanovené v rámci EPZF v nariadení, ktoré Rada má prijať podľa článku 312 ods. 2 Zmluvy o fungovaní Európskej únie (ZFEÚ) na roky 2021 – 2027.

(2)Pružnosť medzi piliermi je voliteľný presun finančných prostriedkov medzi priamymi platbami a rozvojom vidieka. Podľa článku 14 nariadenia Európskeho parlamentu a Rady (EÚ) č. 1307/2013 členské štáty môžu využiť túto pružnosť, pokiaľ ide o kalendárne roky 2014 až 2019. S cieľom zabezpečiť, aby si členské štáty mohli zachovať svoju vlastnú stratégiu, sa v nariadení Európskeho parlamentu a Rady (EÚ) 2019/288 predĺžila pružnosť medzi piliermi na kalendárny rok 2020, t. j. na rozpočtový rok 2021. Podľa článku 14 nariadenia (EÚ) č. 1307/2013 je v súčasnosti možné presunúť sumy z programu rozvoja vidieka na priame platby, a to ako percentuálny podiel sumy pridelenej na podporu financovanú zo zdrojov Európskeho poľnohospodárskeho fondu pre rozvoj vidieka (EPFRV) v rozpočtovom roku 2021 na základe právnych predpisov Únie prijatých po tom, ako Rada prijme príslušné nariadenie podľa článku 312 ods. 2 ZFEÚ. Predmetné právne predpisy Únie ešte nebudú prijaté v čase, keď členské štáty budú musieť oznámiť svoje rozhodnutia o presune prostriedkov, a preto je vhodné umožniť pokračovanie uplatňovania pružnosti a stanoviť maximálnu sumu, ktorú možno presunúť. Maximálna absolútna suma na členský štát sa počíta na základe maximálnych percentuálnych podielov stanovených v článku 14 ods. 2 nariadenia (EÚ) č. 1307/2013 uplatniteľných na sumy, ktoré sa majú prideliť na podporu typov intervencií pri rozvoji vidieka podľa návrhu nariadenia Európskeho parlamentu a Rady, ktorým sa stanovujú pravidlá týkajúce sa strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušuje nariadenie Európskeho parlamentu a Rady (EÚ) č. 1305/2013 a nariadenie Európskeho parlamentu a Rady (EÚ) č. 1307/2013.

(3)Členské štáty v súlade s aktuálnym znením článku 53 ods. 6 nariadenia (EÚ) č. 1307/2013 mali možnosť do 1. augusta 2019 preskúmať percentuálny podiel svojho vnútroštátneho stropu priamych platieb, ktorý prideľujú na dobrovoľnú viazanú podporu, ako aj svoje podrobné rozhodnutia o podpore v období od roku 2020. Členské štáty svoje prípadné rozhodnutia o presune prostriedkov z krytia priamej pomoci do krytia rozvoja vidieka oznamujú až 31. decembra 2019 a rozhodnutie o presune prostriedkov z krytia rozvoja vidieka do krytia priamych platieb krátko nato. Takéto rozhodnutie však ovplyvní ich vnútroštátny strop priamych platieb na kalendárny rok 2020. V záujme zachovania konzistentnosti medzi podrobnými rozhodnutiami o podpore a rozpočtovým stropom dobrovoľnej viazanej podpory je vhodné členským štátom povoliť preskúmať percentuálny podiel pridelený na dobrovoľnú viazanú podporu, a to v rozsahu potrebnom na prispôsobenie sa svojim rozhodnutiam vzťahujúcim sa na pružnosť medzi piliermi, ako aj podrobné rozhodnutia o podpore. Príslušná lehota na oznámenia by preto takisto mala byť krátko po 31. decembri 2019. Vzhľadom na to, že predmetné preskúmanie je obmedzené na rozsah, ktorý členské štáty potrebujú na prispôsobenie sa svojim rozhodnutiam vzťahujúcim sa na pružnosť medzi piliermi, členské štáty by vo svojich oznámeniach mali vysvetliť súvislosť medzi preskúmaním a danými rozhodnutiami.

(4)Nariadenie (EÚ) č. 1306/2013 a nariadenie (EÚ) č. 1307/2013 by sa preto mali zodpovedajúcim spôsobom zmeniť.

(5)S cieľom umožniť čo najskoršie uplatňovanie zmien stanovených v tomto nariadení, by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.

PRIJALI TOTO NARIADENIE:

Článok 1

Zmeny nariadenia (EÚ) č. 1306/2013

Nariadenie (EÚ) č. 1306/2013 sa mení takto:

1.V článku 16 sa odsek 1 nahrádza takto: